השוואת גדלים של תנינאי ענק, הפורוסזאורוס בצבע אדום, הדיינוסוכוס בצהוב, תנין הים בירוק.
**פורוסזאורוס** (שם מדעי: *Purussaurus*; מילולית: "הזוחל של נהר פורוס") הוא סוג של תנינאי ענק נכחד שחי בתקופת המיוקן, כ-8 מיליון שנה לפני זמננו, באמריקה הדרומית. מבחינה טקסונומית, הפורוסזאורוס הוא חלק מתת-משפחת הקיימנים. בעבר, אורכו המרבי של זוחל זה הוערך ב-10–13 מטר ומשקלו ב-8–10 טונות אך כיום הערכות אלו קטנו ועומדות על 7.6–10 מטרים ומשקל של 2–6 טונות. ההערכות המקסימליות הופכות אותו לכנראה התנינאי הגדול ביותר שחי אי-פעם, ביחד עם הדיינוסוכוס, ואילו ההערכות הנוכחיות ממצבות אותו עדיין כתנינאי ענק אך קטן מהדיינוסוכוס. הפורוסזאורוס נקרא ב-1982 בידי החוקר ז'ואו רודריגס (João Rodrigues) על שם נהר פורוס (Purus River) שלצידו התגלה.

מאפיינים
--------

הפורוסזאורוס ידוע משרידי גולגולות, צלעות וחוליות שנמצאו ביער האמזונאס במדינות ברזיל, קולומביה, פרו וצפון ונצואלה. הפלאונטולוגים העריכו את אורכו של הפורוסזאורוס ברזיליאנסיס ב-10 עד 13 מטר. מאמר מדעי מ-2015 העריך את אורכו המרבי של הפורוסזאורוס, על סמך אורך גולגולת של 1.4 מטרים (55 אינץ'), ב-12.5 מטרים (41 רגל) ואת משקלו המרבי ב-8.4 טונות (8,400 קילוגרם). על הערכה זו נמתחה ביקורת שעיקרה נסוב על מה הגדירו מפרסמי המאמר כ"אורך הכולל של הגולגולת" ועל חוסר עקביות במדידה זו, שיוצאת רק 1,220 מילימטרים (48 אינץ'), דבר המקטין את הערכת האורך הכולל מ-13 מטרים (43 רגל) ל-10.9 מטרים (36 רגל) ומשקל של 5.6 טונות (5,600 קילוגרם). מחקר שפורסם ב-2022 הקטין עוד יותר את הערכות גודלו: אורך 7.6–9.2 מטרים (25–30 רגל) ומשקל 2–6.2 טונות עם שקלול פילוגנטיקה ואורך של 9.2–10 מטרים (30–33 רגל) ומשקל של 3.9–4.9 טונות ללא שקלול פילוגנטיקה. 
 מאחר שרק שרידי גולגולת נמצאו, האורך הכולל של הפורוסזאורוס לא ידוע בוודאות.

הן ההערכות המקוריות והן ההערכות המופחתות מציבות את הפורוסזאורוס כאחד התנינאים הגדולים ביותר שחיו אי-פעם, כאשר מתחריו הם האיג'יסוכוס, הסרקוסוכוס והדיינוסוכוס שחיו בקרטיקון והגיעו אף הם לאורכים של 9–12 מטר ומשקל דומה. עוצמת הנשיכה שלו הוערכה כ-69,000 ניוטון (7.0 טון-כוח). לשם השוואה, עוצמת הנשיכה של הדיינוסוכוס היא כ-102,000 ניוטון (10.4 טון-כוח) ואילו של הטירנוזאורוס היא כ-57,000 ניוטון (5.8 טון-כוח).

הפורוסזאורוס חי בסביבה טרופית, ביצתית ומימית-למחצה. הוא חי לצד דגים, כרישים וצבים של מים מתוקים, תנינאים אחרים וכן יונקים כגון עצלנים, עטלפים, מכרסמים גדולים ועוד. הוא היה טורף מגוון וטרף מגוון רחב של בעלי חיים, החל מדגים, עבור בצבי ים וכלה ביונקים גדולים.

בתרבות
------

זוחל זה הופיע במשחק Jurassic World: Alive.

* גולגולת של פורוסזאורוסגולגולת של פורוסזאורוס

לקריאה נוספת
------------

* Rodrigues, J.B. 1892. "Les reptiles fossils de la Vallée de L’Amazone". Vellosia, *Contribuições do Museu Botânico do Amazonas* 2:41-60.
* Langston, W. 1965. "Fossil crocodilians from Colombia and the Cenozoic history of the Crocodilia in South America". *University of California Publications in Geological Sciences* 52:1-169.

קישורים חיצוניים
----------------

ויקישיתוף מדיה וקבצים בנושא **פורוסזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

* Tetrapod Zoology post on *Purussaurus*
* UFAC
* איור של פורוסזאורוס לעומת אדם מאת SameerPrehistorica, באתר DevianArt
* A Giant Extinct Caiman - Purussaurus, סרטון באתר יוטיוב (אורך: 10:46)

הערות שוליים
------------

1. ↑  Bocqentin, J. and Melo, J. (2006). "*Stupendemys souzai* sp. nov. (Pleurodira, Podocnemididae) from the Miocene–Pliocene of the Solimões Formation, Brazil." *Revista Brasileira de Paleontologia* **9**(2): 187–192.
2. ↑  Aguilera, O. A. Riff, D. and Bocquentin-Villanueva, J. (2006). "A new giant *Purussaurus* (Crocodyliformes, Alligatoridae) from the Upper Miocene Urumaco Formation, Venezuela." *Journal of Systematic Palaeontology* **4**(3): 221–232.
3. 1 2  Tito Aureliano, Aline M. Ghilardi, Edson Guilherme, Jonas P. Souza-Filho, Morphometry, Bite-Force, and Paleobiology of the Late Miocene Caiman Purussaurus brasiliensis, **PLOS ONE** 10, 2015-02-17, עמ' e0117944 doi: 10.1371/journal.pone.0117944.
4. ↑
5. ↑  Paiva, Ana Laura S.; Godoy, Pedro L.; Souza, Ray B. B.; Klein, Wilfried; Hsiou, Annie S. (2022-08-13). "Body size estimation of Caimaninae specimens from the miocene of South America". *Journal of South American Earth Sciences* (באנגלית): 103970. doi:10.1016/j.jsames.2022.103970. ISSN 0895-9811.